Sejarah Iban
KAR madangka pengerembai Perintah Raja Brooke berengkah ari taun 1846 ngagai 1905. Tusun Ke-53   LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena Iban Sarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.   IBAN JEMAN PERINTAH SULTAN BERUNEI Kayau tebilang Unggang ke meruan dikeingatka orang nyentuk ke sehari tu iya nya maya iya nyerang genturung pendiau orang di Nanga Sungai Sarawak. Maya nya kelia menua Sarawak agi ti pegai Raja Merom. Kenu ku jerita tuai, nyau baka babas ti udah ditebas bangkai munsuh ti udah diserang bala Unggang di menua nya. Nya mih kebuah nama nanga Sungai Sarawak digela Nanga Tebas datai ke taun 1980. Empa pemalat kayau Unggang kelia, nya alai iya diberi ensumbar “Lebur Menua”. Nama Unggang tetap dikeingatka orang datai ke maya hari tu. Maya Unggang main ngipa ba tasik baka nya, nya baru bisi bansa China datai bedagang ke menua Sarawak. Lebuh bala China ke bedagang betemu enggau Unggang di Nanga Sungai Sarawak (Kuching), sida madahka diri deka bedagang ke Saribas. Unggang enda nagang sida, tang sida mesti ngantung menira burak ba bandung sida. Bala China dagang nitihka padah Unggang lalu bulih pemendar ari Unggang bedagang ke Saribas. Barang keterubah dibai bala China bedagang ke Saribas maya nya iya nya periuk temaga, periuk tani, kali, pinggai mangkuk, besi gerunung, pelaga, marik lama, marik engkabang, rangki enggau tanchut birang. Bala Iban meli semua utai tu ngena padi. Maya tu wi, dambar enggau utai bukai ke diulih ari kampung enda dibeli China. Maya nya menya rega seigi pelaga sepasu padi. Bala China dagang rambau tu kelia semina bedagang aja, sida nadai diau mendam berumah ba menua Saribas. Enti barang sida udah ambis laku, tekala nya mih sida mulaika diri ke Sarawak (Kuching). Sida ngantung menira burak ba tiang layar sida awakka bala Unggang ari Saribas ke ngipa ba tasik ngelala sida lalu enda ngachau sida. Semua bansa bukai ke enda ngantung menira burak enti bisi ayan endang diserang bala Unggang enggau orang Saribas ke bukai. Enda ibuh sebut enti bansa Illanun, Suluk enggau Bajau ke endang munsuh lama sida ti sama ngipa di tasik tunga ke utara Nanga Layar. Bansa Melayu Saribas lebih agi ari peturun Temenggung Kadir seduai Abang Gudam enda diserang bala Unggang laban sida nya endang pangan bansa Iban. PETURUN UNGGANG NUNDUKA RAJA BROOKE Anak Unggang lelaki ti tiga iku iya nya Luta, Mulok enggau Ketit mega berani sereta tinggi ati baka apai sida. Sida tiga belayar ke Pulau Belitong semak Pulau Jawa laban deka ngiga tuchung ke besai ulih dipasukka ngagai pala. Sida bendar amai deka meli tuchung nya ke reta pesaka besai. Sida nadai pulai ke Layar lalu dipelabaka mati lemas ba tasik. Kenu ku cherita ke dibai bansa Melayu Saribas, orang bisi nemu sial kayu dipelabaka rampang perau sida ba pasir semak Nanga Ubah enda jauh ari ujung Tanjung Datu. Ketegal pemarai bala anak lelaki Unggang nya mih rita pemerani Dayak Iban Layar dilamun Linggir “Mali Lebu” ari Paku enggau OKP Dana “Bayang” di Padeh. Agi mega bala uchu ichit wit Unggang ti kering sereta berani tumu nunduk lalu ngayau nanahka perintah Raja Brooke. Sida suah agi dipejal ngelaban bansa diri empu (Iban) tegal ti disabung perintah Raja Brooke. Engka nya kebuah Bunyau enggau Maoh enda tebilang bebanding enggau aki seduai iya Unggang?    Uchu Unggang ke benama Bunyau apai Bakir seduai Maoh nya tuai Iban ili Layar ti terubah nundukka perintah Raja James Brooke. Iya nulung Raja Brooke ngaga Kubu Lily di Betong dalam taun 1858, kena perintah ngering diri ngelaban Aji anak OKP Dana “Bayang” di Padeh enggau Ulu Layar. Ichit Unggang iya nya Bakir anak Bunyau enggau Melina “Bujang Berani” sama bela digela bujang berani. Panglima Bakir mati dalam taun 1874. Seiku agi ichit Unggang ke benama Ringkai keterubah Iban dichiri nyadi Pengarah dalam perintah Raja Charles Brooke taun 1886 di Kubu Alice di Simanggang. Pengarah Ringkai mega kala diasuh Raja Charles Brooke begulai enggau Penghulu Garran nguluka Dayak Iban ngayau ke Trusan. Kelimpah ari nya Pengarah Ringkai mega dipilih perintah begulai enggau OKP Nanang nyadi Kaban Kunsil Nengeri datai ke iya mati dalam taun 1902. Udah nya tuai Iban Layar dipegai Penghulu Biju. Penghulu Biju tu mih dipaduka Raja Charles Brooke bejadi James Brooke Memorial di Kuching menya. Penghulu Biju ngemaduka diri nyadi penghulu dalam taun 1922. Iya mati tuai dalam taun 1927. Peturun Unggang tu mega kaban belayan OKP Dana Bayang. Nya mih kebuah maya Nanang seduai Luyoh angkat ngelaban perintah Raja begulai enggau Rentap, bala sida sebilik bebagi dua. Budin “Gerasi”, nanahka Nanang laban iya jadi enggau Mindu anak indu Aji, menyadi Nanang ke mati bebunuh ngelaban bala Raja di Sungai Langit dalam taun 1858. Sida ti bukai nya nanahka Bakir seduai Maoh ti udah nundukka Raja Brooke. Seiku agi tuai bansa Dayak Iban Saribas ti bendar amai mantah pengawa pemesai Perintah Sultan  Berunei iya nya Ugat Anak Libau “Buban” seduai Nawie. Apai iya Libau tu tuai Iban Paku ke beberita ukai ketegal iya berani dalam pengawa ngayau tang laban ketegal ulah iya ti rurus ati, manah ati sereta taluk ngagai nembiak iya. Iya landik ngatur adat ngaduka nembiak redak enti sida bisi penyarut. Ketegal ke nyau tuai, buk iya nyau buban, nya alai iya digela orang “Buban”. Ugat idup serambau enggau Linggir-Mali Lebu. Iya mega berani sereta tau matak serang. Tang iya enda sebulu enggau Linggir, laban iya begedika Laksamana Amir ke nyadi pengari perintah Brunei di Saribas ti ngumpul pupu padi ninting taun ari semua Iban enggau Melayu ba kandang menua sungai Batang Paku. Ketegal iya ke enggai dipegai perintah Sultan Brunei (Raja Merom) sereta enggai mayar chukai dia Ugat lalu belaya enggau Laksamana Amir ba Nanga Buling di Spaoh. Ugat ngelar pengari Laksamana Amir ke ngumpul chukai padi ngena duku iya. Nya mih ti ngasuh Laksamana Amir ringat amat ngagai Ugat. Ugat lalu bekira deka angkat ngelaban Laksamana Amir, semua Iban Ulu Paku nyukung Ugat. Tang bala Iban ke diau di Anyut enggai nyukung Ugat laban enda diasuh Linggir “Mali Lebu” laban sida Melayu di Spaoh nya bekaban amat enggau sida sebilik di Kerangan Pinggai. Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) & The Encyclopaedia of Iban Studies, Volume III, Joanne and Vinson H. Sutlive. The Sarawak Journal 1994-The Source of Iban History, Benedict Sandi.                         (Betampung ba Tusun Ke-54  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari menua pelilih menua Serian, Betong, Saratok Iban majak ngiga menua baru tunga ke Utara.  Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enngau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Oleh HARRY USUP UMBAR 
See author's posts
